《玉盘骊珠》
明代·平显

玉盘骊珠何所名，琵琶斲出滇阳城。昆仑小凤遏云叫，鹍鸡拔筋寒水精。

千年紫檀作人语，霹雳辊堂惊破柱。黄河曲折走春冰，白日檐牙堕秋雨。

老夫旧住西陵桥，听此不觉神飘摇。初疑莺在苏堤柳，忽尔骤变钱塘潮。

鸿门夜斗纷然碎，天遣鲛人泣清泪。玫瑰火齐响枨枨，跳入空明唾壶内。

牂牁之山产白铜，此材此艺真良工。何当别作清庙器，明来进入蓬莱宫。

作者简介：浙江钱塘人，字仲微。博学多闻，诗文皆有典则。以荐授广西藤县知县，谪戍云南。黔国公沐英重其才，辟为教读。卒年七十四。其诗怪变豪放，有得于远游之助。有《松雨斋集》。